B. Osobitná časť

Čl. I 

K bodu 1, 2 [§ 1 ods.1 písm. a), b) a c)]
Zákon zmenou textu v §1 dopĺňa predmet úpravy zákona o upresnenie  zamerania  cieľov pre kvalitu ovzdušia čím bola doplnená transpozícia článku 1 ods. 1 a 3 smernice Európskeho parlamentu a Rady 2008/50/ES z 21. mája 2008 o kvalite okolitého ovzdušia a čistejšom ovzduší v Európe (ďalej len „smernica“).

K bodu 3 [§ 2 písm. r)]
	Doplnenie vymedzenia základných pojmov o definíciu nízkoemisnej zóny.
 
K bodu 4 [§ 8 ods. 7]
	Doplnením textu v ods. 7 sa upresňujú kritériá merania kvality ovzdušia na vidieckych pozaďových miestach v zmysle požiadavky článku 6 ods. 5 pism. c) smernice.

K bodu 5 [§ 10 ods. 2]
             Doplnená požiadavka zachovávať najlepšiu kvalitu okolitého ovzdušia prostredníctvom primeraných opatrení a vysokú úroveň ochrany životného prostredia a zdravia ľudí ako prioritu rovnocennú udržateľnému rozvoju v zmysle požiadavky článku 18 smernice. 

 K bodu 6 [§ 10  ods. 4]
          Okrem spoločného akčného plánu pre susediace zóny v členských štátoch Európskej únie, vypracuje okresný úrad v sídle kraja v spolupráci s príslušným orgánom dotknutého susedného členského štátu Európskej únie v prípade dohody aj program s dlhodobými opatreniami v zmysle požiadavky článku  25 ods. 1 smernice.

K bodu 7 [§ 10 ods. 5]
Vetou, doplnenou v ods. 5 sa sprístupňujú verejnosti aj informácie, ak dôjde k prekročeniu informačného prahu alebo výstražného prahu v aglomeráciách alebo zónach v blízkosti štátnych hraníc v zmysle požiadavky článku  25 ods. 4 smernice.

K bodu 8 [§ 10 ods. 6]
Doplnením  textu v  ods. 6  bola plne  transponovaná  požiadavka smernice na spoluprácu s tretími krajinami pri informovaní verejnosti v zmysle požiadavky článku  25 ods. 5 smernice.

K bodu 9 [§ 11 ods. 2] a k bodu 11 [§ 12 ods. 1]
Bola doplnená požiadavka na potrebu uplatňovať medzu tolerancie podľa článku  16 ods. 3 smernice.  

K bodu 10 [§ 11 ods. 21] 
	Doplnením ods. 21 do §11 je transponovaná požiadavka smernice na nákladovo efektívne opatrenia na účely dosiahnutia dlhodobých  cieľov  ako  súčasť programov alebo  integrovaných programov v oblastiach, v ktorých sú úrovne ozónu vyššie ako dlhodobé ciele v zmysle požiadavky článku  17 ods. 3 smernice.

K bodu 12 [§ 27 ods. 1 písm. a)] 
             Opatrenia prijaté v rámci programov pre zlepšenie kvality ovzdušia boli zahrnuté do územného plánovania obcí na základe požiadavky Únie miest Slovenska v rámci medzirezortného pripomienkovania.

K bodu 13 [§ 27 ods. 1 písm. h). a i)] 

               Novela zákona poskytuje obciam možnosť všeobecne záväzným nariadením vymedziť na svojom území alebo jeho časti nízkoemisné zóny s obmedzením prevádzky motorových vozidiel (vymedzenie takýchto zón je jedným z možných opatrení pre zlepšenie kvality ovzdušia, najmä v mestách s hustou automobilovou prevádzkou) ako aj zóny s obmedzením alebo vylúčením výstavby nových spaľovacích zariadení, ktoré majú povahu malých a stredných stacionárnych zdrojov, ak je takéto obmedzenie alebo vylúčenie výstavby v súlade s koncepciou rozvoja obce v oblasti tepelnej energetiky.

K bodu 14 [§ 33 písm. m)]

                 Dopĺňa sa splnomocňovacie ustanovenie o možnosť vydania vykonávacieho predpisu upravujúceho podrobnosti o podmienkach na vymedzenie nízkoemisných zón.

Čl. II

Navrhuje sa dátum nadobudnutia účinnosti vzhľadom na dĺžku legislatívneho procesu.